**Q&A til Pulje til 1.000 nye fællesskaber (tilskud på 5.000-20.000 kr.)**

*Q: Hvor kan vi henvende os, hvis vi har spørgsmål til puljen?*

A: Vi anbefaler, at I læser denne Q&A grundigt. Hvis I ikke finder svaret på jeres spørgsmål her, kan I kontakte vores Corona-Hotline pr. mail på [corona@kum.dk](mailto:corona@kum.dk) eller på tlf. nr. 3374 5000.

*Q: Hvordan ansøger vi?*

A: Klik på den røde bjælke, hvor der står ANSØG nederst på siden om den pulje, I ønsker at søge. Her finder I også den obligatoriske budgetskabelon. Budgetskabelonen kan vedhæftes i PDF-version eller i Excel i ansøgningsskemaet. I skal anvende Slots- og Kulturstyrelsens budgetskabelon, ellers får I et administrativt afslag på jeres ansøgning. Husk at lave og vedhæfte en projektbeskrivelse (max 1 A4-side), der beskriver jeres planlagte aktivitet/er, målgruppe mm. I skal vedhæfte projektbeskrivelsen som PDF. I skal ligeledes vedhæfte foreningens vedtægter som PDF.

Du kan at signere med en NemID medarbejdersignatur, som passer til ansøgers CVR. Nr. eller en NemID privatsignatur.

**Baggrund**  
  
*Q: Hvad er baggrunden for puljen?*  
A: Puljen er en del af den politiske aftale om udmøntning af stimuli til oplevelsesindustrien gennem civilsamfundet og kommunerne. Virksomheder og aktører inden for oplevelsesindustrien har oplevet nedgang i deres omsætning under COVID-19, og samtidigt har mange udsatte og sårbare grupper gennemlevet en tid, hvor social isolation har præget hverdagen. Der er derfor afsat 29,1 mio. kr. til puljen ”1000 nye fællesskaber”.

Puljen støtter aktiviteter, som giver adgang til nye fællesskaber for borgere over 21 år, der mærker konsekvenserne af pandemien i form af ensomhed. Foreninger på kultur- og socialområdet kan søge midlerne, eftersom foreningslivet spiller en vigtig rolle i bekæmpelsen af ensomhed. De foreningsinitierede aktiviteter skal foregå i oplevelsesindustrien, herunder kursussteder, restauranter, spillesteder, teatre, samt arrangementer i oplevelsesindustrien inden for sport, gaming, adventure og outdoor.

Aktiviteterne skal afvikles i 2021.

**Definitioner**  
  
*Q: Hvordan definerer I ansøgerkredsen?*  
A: Puljen kan søges af foreninger på kultur- og socialområdet, der i forvejen er aktive i lokalsamfundet, f.eks. idrætsforeninger, folkeoplysende foreninger (herunder aftenskoler), museumsforeninger, læseforeninger, sociale foreninger.

*Q: Hvordan definerer I kulturområdet?*  
A: Kulturområdet skal forstås i bred forstand. Det betyder, at alle foreninger, der udbyder kulturaktiviteter, herunder kunstneriske aktiviteter og idrætsaktiviteter, kan søge.   
  
*Q: Hvordan definerer I socialområdet?*

A: Socialområdet skal forstås i bred forstand. Det betyder, at alle foreninger, der udbyder aktiviteter inden for det sociale område, kan søge.

*Q: Hvordan definerer I en forening?*  
A: En forening er en frivillig sammenslutning af personer eller grupper af personer, som går sammen om et fælles formål. Formålet kan handle om at arbejde for et sæt værdier, at dyrke en aktivitet eller varetage medlemmernes fælles interesser. For at kunne modtage midler fra det offentlige skal foreningen have et CVR-nr. og en NemKonto. Her skal man opfylde en række krav, som viser, at man formelt er en forening. Der er fem krav, som handler om vedtægter, ledelse, medlemmer, afgrænset økonomi og stiftelsesmøde, som det også er beskrevet i Center for frivilligt socialt arbejdes vejledning. Læs mere her: <https://frivillighed.dk/guides/hvad-skal-der-til-for-at-stifte-en-forening>  
  
Q: *Hvordan definerer I formål og aktiviteter?*  
A: I kan alene søge støtte til aktiviteter, der foregår i oplevelsesindustrien, og som lever op til puljens formål om at støtte aktiviteter til borgere over 21 år, seniorer og ældre, som mærker konsekvenserne af corona-pandemien i form af ensomhed.

Formålet med aktiviteterne er at give ensomme borgere adgang til oplevelser og deltagelse i arrangementer, der foregår i oplevelsesindustrien. Aktiviteterne skal være drevet af foreningen. Formålet er desuden at engagere målgruppen i fællesskaber, den ellers ikke har adgang til. Aktiviteterne skal tilpasses målgruppens behov og overholde myndighedernes til enhver tid gældende retningslinjer ift. COVID-19. Det er en betingelse, at de foreningsdrevne aktiviteter foregår i oplevelsesindustrien, og at aktiviteterne afvikles i takt med, at denne industri åbner. Aktiviteterne skal afvikles i 2021.

*Q: Hvordan definerer I oplevelsesindustrien?*A: Oplevelsesindustrien kan fx være kursussteder, restauranter, hoteller, forlystelsesparker, biografer, museer, kunsthaller, teatre og andre udbydere af scenekunstforestillinger, herunder også musicals og revyer, multiarenaer, cirkus, festivaler, spillesteder, koncert- og kulturhuse, zoologiske haver, sport, gaming, adventure, outdoor og andre kultur- og oplevelsesinstitutioner.

*Q: Hvilke typer af aktiviteter i oplevelsesindustrien støtter puljen?*

A: Aktiviteter kan fx være adgang til museer, teaterforestillinger, koncerter, biografture, bespisning på restauranter og gavekort mv. Puljen støtter også udgifter til leje af udstyr, som er nødvendigt for afvikling af aktiviteten, f.eks. leje af kajak, surf-udstyr mv.

*Q: Hvilke typer af aktiviteter støtter puljen ikke?*A: Puljen støtter ikke aktiviteter, som ikke foregår i oplevelsesindustrien. Puljen støtter heller ikke udvikling eller drift af foreningsprojekter.

*Q: Hvilke typer af udgifter støtter puljen ikke?*A:. Puljen støtter ikke foreningens ordinære drifts- og administrationsomkostninger. Desuden støtter puljen ikke anskaffelse af inventar og udstyr, der ikke er nødvendigt for aktivitetens gennemførsel. Puljen støtter heller ikke uspecificerede omkostninger. Derfor er det vigtigt, at jeres budgetskema tydeligt viser, hvilke udgifter, der søges om støtte til.

**Økonomi og udbetaling**  
  
*Q: Skal vi betale moms af et modtaget tilskud?*  
A: Det afhænger af, om I selv kan afløfte moms. Budgetskabelonen skal indeholde de afholdte udgifter. Hvis I selv kan trække momsen fra, skal det angivne beløb være ekskl. moms. Hvis I ikke kan trække momsen fra, skal det angivne beløb være inkl. moms.   
  
*Q: Må tilskuddet indgå i et delprojekt, som er en del af et større projekt?*A: Ja, så længe ansøgningen redegør for, hvordan tilskuddet til delprojektet og dets aktiviteter anvendes til arrangementer og oplevelser i oplevelsesindustrien i 2021.

*Q: Hvordan ved vi om den støtte, vi har fået fra Puljen til 1000 nye fællesskaber, er de minimis støtte?*

A: Hvis Slots- og Kulturstyrelsen tildeler støtten som de minimis, vil det fremgå af jeres afgørelsesbrev. Hvis det ikke fremgår af jeres afgørelsesbrev, skal I ikke foretage jer noget i denne forbindelse.

*Q: Hvad skal vi gøre, hvis vi modtager støtte tildelt efter EU’s de minimis forordning?*

A: Hvis det fremgår er jeres afgørelsesbrev, at støtten er tildelt efter EU’s de minimis forordning, vil I blive bedt om at afgive en tro- og love erklæring. Her skal I angive, hvorvidt I har modtaget de minimis støtte i de sidste tre regnskabsår. I må ikke have modtaget mere end 1,5 mio. kroner i støtte under de minimis-forordningen i de sidste tre år.

**Ansøgningsfrist og sagsbehandlingstid**  
  
*Q: Hvornår skal vi søge?*

A: Puljen er åben indtil den 31. august 2021 kl. 23:59, og alle ansøgninger til aktiviteter på 5.000-20.000 kr. behandles i den rækkefølge, de modtages, indtil midlerne er fordelt. Det er en god idé at ansøge hurtigst muligt, da uddelingen af midler ophører, når de 9,7 mio. kr., der er afsat til enkeltstående aktiviteter, er brugt.

*Q: Hvordan håndterer I den løbende ansøgningsfrist?*

A: Vi sagsbehandler løbende og giver svar på ansøgninger om støtte til aktiviteter mellem 5.000-20.000 kr. senest 15 hverdage efter, at vi sagen er fuldt oplyst.

*Q: Kan vi søge puljen flere gange?*

A: Ja, det kan I godt. Der kan maksimalt opnås tilskud til 3 ansøgninger pr. forening via puljens ansøgningsspor på 5.000 – 20.000 kr. Ønsker I at ansøge om støtte til en række aktiviteter, anbefaler vi, at I søger støtte mellem 21.000-250.000 kr. LINK TIL SPOR 2. Den samme aktivitet kan kun modtage tilskud en gang.

*Q: Hvad sker der, når der ikke er flere midler til enkeltstående aktiviteter i puljen?*

A: Der er afsat i alt 9,7 mio. kr. til enkeltstående aktiviteter på 5.000 – 20.000 kr. Når midlerne er fordelt, lukker puljen for ansøgninger til enkeltstående aktiviteter. Midlerne til enkeltstående aktiviteter fordeles således i den rækkefølge, som de modtages, indtil midlerne er opbrugt.

**Corona-information**  
  
*Q: Hvor kan vi læse de gældende retningslinjer i forhold til at begrænse corona-smitte?*

A: I finder de nyeste opdateringer her: <https://politi.dk/coronavirus-i-danmark>. Det er disse retningslinjer, der til enhver tid er gældende i forhold til vores vurdering af jeres ansøgning. I skal således følge anbefalingerne og tilpasse aktiviteten til de retningslinjer, som er gældende på aktivitetens udførelsestidspunkt.